|  |
| --- |
| Obrazac dokumentaza internetsko savjetovanje o nacrtu zakona, drugog propisa ili akta |
| **Nacrt prijedloga** **zakona o izmjenama i dopunama Zakona o financiranju političkih aktivnosti i izborne promidžbe** |
| **Ministarstvo uprave** |
| ***Početak savjetovanja: 17.11.2014.*** | ***Završetak savjetovanja: 01.12.2014.*** |

Nacrtom prijedloga zakona o izmjenama i dopunama Zakona o financiranju političkih aktivnosti i izborne promidžbe predlaže se:

* urediti financiranje referendumske aktivnosti i referendumske promidžbe za državni i lokalni referenduma (financiranje promidžbe koja se poduzima u svrhu davanje potpore inicijativi za raspisivanje referenduma te javnog predstavljanja i obrazlaganja sadržaja referendumskog pitanja i održavanja referenduma, kao i protivljenja navedenom, u skladu s Prijedlogom zakona o referendumu);
* pravo na redovito godišnje financiranje političkih aktivnosti iz državnog proračuna i proračuna jedinica lokalne i područne (regionalne) samouprave te iz donacija predviđa se samo za političke stranke zastupljene u Hrvatskome saboru, odnosno u predstavničkom tijelu jedinice lokale i područne (regionalne) samouprave, a ne više i za nezavisne zastupnike i članove predstavničkih tijela jedinica lokalne i područne (regionalne) samouprave koji su izabrani s lista grupe birača, kao što je bilo prema dosadašnjem rješenju);
* utvrđuje se minimalni iznos sredstava koje su jedinice lokalne i područne (regionalne) samouprave dužne osigurati u proračunu jedinice lokalne i područne (regionalne) samouprave za redovito godišnje financiranje političkih stranaka;
* raspoređivanje sredstava za redovito godišnje financiranje političkih stranaka iz proračuna utvrđuje se razmjerno broju zastupnika, odnosno članova predstavničkog tijela pojedine političke stranke u trenutku proglašenja konačnih službenih rezultata izbora, za razliku od dosadašnjeg rješenja prema kojem se raspoređivanje obavljalo prema boju zastupnika, odnosno članova predstavničkog tijela političke stranke u trenutku konstituiranja predstavničkog tijela;
* definira se izborna promidžba u smislu ovoga Zakona;
* definiraju se vlastita sredstva kandidata i nezavisnih listi, odnosno listi grupe birača;
* uređuje se pitanje raspolaganja sa svim preostalim neutrošenim sredstvima na posebnom računu za financiranje izborne promidžbe (vlastitim sredstvima, sredstvima donacija i sredstva naknade troškova izborne promidžbe) za razliku od dosadašnjeg rješenja kojim se uređivalo samo pitanje raspolaganja sa preostalim neutrošenim sredstvima donacija;
* uređuje se način dostavljanja financijskih izvještaja i drugih izvješća nadležnim tijelima (Državnom izbornom povjerenstvu i Državnom uredu za reviziju), elektroničkim putem, odnosno putem odgovarajuće web aplikacije, čime će se omogućiti učinkovitiji nadzor, kao i uspostava lako pretražive baze podataka po različitim osnovama, te će se pojednostaviti sastavljanje i podnošenje navedenih izvještaja i drugih izvješća nadležnim tijelima od strane subjekata nadzora;
* utvrđuje se obveza objave financijskih izvještaja i drugih izvješća na jednom mjestu, na web stranici Državnog izbornog povjerenstva, čime će se osigurati učinkovitiji nadzor objave i ujedno olakšati praćenje političkog financiranja od strane javnosti;
* preciznije se uređuje financiranje izborne promidžbe kandidata od strane političke stranke koja je predložila kandidata;
* radi osiguravanja učinkovitijeg nadzora i mogućnosti izricanja administrativnih sankcija, utvrđuje se da se naknada troškova izborne promidžbe isplaćuje nakon objave izvješća Državnog izbornog povjerenstva o provedenom nadzoru;
* radi jačanja transparentnosti i podizanja javne svijesti o važnosti pravilnog financiranja političkih stranaka, utvrđuje se da Državno izborno povjerenstvo podnosi Hrvatskome saboru izvješće o obavljenom nadzoru godišnjeg financijskog poslovanja i godišnjih financijskih izvještaja političkih stranaka, te isto objavljuje na svojoj web stranici;
* onemogućava se istovremenim izricanje i administrativne i prekršajne sankcije za isto djelo;
* izricanje administrativnih sankcija utvrđuje se razmjerno povredi;
* utvrđuje se da sve administrativne sankcije izriče Državno izborno povjerenstvo;
* precizira se izricanje administrativnih sankcija političkim strankama koje su istovremeno zastupljene u Hrvatskome saboru i u predstavničkim tijelima jedinica lokalne i područne (regionalne) samouprave, odnosno u više jedinica lokalne i područne (regionalne) samouprave;
* smanjuju se iznosi novčanih kazni za prekršaje;

Pozivamo predstavnike zainteresirane javnosti da **najkasnije do 01. prosinca 2014.** dostave svoje komentare na predloženi nacrt prijedloga zakona putem **obrasca za savjetovanje** na **mail adresu** **savjetovanje@uprava.hr****.**

Po završetku savjetovanja, svi pristigli doprinosi bit će javno dostupni na internetskoj stranici Ministarstva uprave. **Ukoliko ne želite da Vaši osobni podaci budu javno objavljeni, molimo Vas da to jasno istaknete pri slanju obrasca. Anonimni, uvredljivi i irelevantni komentari neće se objaviti.**